Ԑbᴐ bosome no da a εtᴐ so 11 wᴐ 2023 mu a na εyε Dwoada no, Denkyira Akuropᴐn mpanimfoᴐ n wᴐn manfoᴐ kaa wᴐn ti famm ho de Owura James Alfred Bafu sii ahennwa so sε wᴐn hene foforᴐ. Nkonnwa din a εda ne soᴐ ne Nana Kofi Wiah II, na deε ᴐdii n’adeε no ne Nana Amakye Ansa III. Akuropᴐn ase firi nsεmfua mmienu a εno ne “Kuro” εnna “Pᴐn”mu,  a asekyerε ne ᴐman/ kuro anaa atenaeε kεseε, anaa deε εdi mu. Akuropᴐn yε kuro bi a εwᴐ Dεkyira Atifido fam, Apeeε Mansini no mu. Akuropᴐn Ahennwa no hyε Kyerεmfεm anaa Nifa nkyekyεmu kuo no ase wᴐ Denkyira Ahensεm ne wᴐn Ahennie mu. Akuropᴐn Ahenwa no ho adehyeε yε Asakyirifoᴐ a wᴐfiri Asakyiri abusua no mu, na wᴐagyinaa sε akofoᴐ akokoᴐdurufo a wᴐn ho yε hu wᴐ Bankam Dwa Kεseε a εwᴐ Denkyira no ho.
Akuropᴐn hyε Asraafokuo anaa Akofokuo a wᴐwᴐ Denkyiraman mu no ase, na saa Asraafokuo yi na wᴐboa sii atamfo a anka wᴐbεto ahyε wᴐn soᴐ no nyinaa kwan wᴐ Denkyira-Adanse-Assin ahyeε so. Afe 1820 mu hᴐ no, ᴐdεεfoᴐ Kwadwo Tsibo a ᴐyε Denkyira hene a ᴐtᴐ so 15 dii Denkyirafoᴐ anim maa wᴐfirii baabi a na wᴐte dada no twaa Asuo Ↄffin sane kᴐkyekyeree Denkyiraman wᴐ hᴐ. Ↄde Asraafokuo ne Akofokuo binom tete sε, Nifa, Adᴐnten, Benkum ne deε εkeka ho sisiii Ↄffin ano sε sε aman a ᴐtan da wᴐne wᴐn ntam no bi rebεto ahyε wᴐn so a, wᴐabᴐ wᴐn man no ho ban afiri saa ntonhyεsoᴐ no ho. Ԑsiane sε Akuropᴐnfoᴐ ho yε hu wᴐ ᴐsa mu nti, adwa a wᴐde sii hᴐ sε wᴐde bεbᴐ ᴐman no ho ban afiri saa atamfo yi ntonhyεsoᴐ ho no, na Akuropᴐn adwa ka ho. Ԑyε Ahennwa a wᴐnya firii ᴐsa mu, na εyε Denkyira nkonnwa atitire no mu baako.
Nana Kofi Wiah II nyaa ne mfitiaseε sukuu nteteeε wᴐ Akuropᴐn Methodist Primary D.,  na ᴐgyee ntoasoᴐ sukuu nteteeε wᴐ Dunkwa Junior Secendary School. Ↄyεε  O ne A Level Adesua wᴐ St. John’s School mu wᴐ Sekune. Akyire yi, ᴐsane yεε Bachelor of Commerce (B.com) wᴐ Oguaa Suapᴐn (University of Cape Coast) mu, na ᴐde adesua mu gyinabea a εyε fε, na εsᴐ ani na εwieeε. Ↄyε sika so hwεfoᴐ wᴐ Chartered Acountants Ghana Adesuabea. Ↄsane nso kura abodin krataa, Diploma wᴐ Adekyerε ne adesua mu, na εma no yε ᴐkyerεkyerεni papa a ᴐwᴐ abotare de kyerε nnipa adeε ma wᴐte aseε yie.
Nana Kofi II yε nnipa a ᴐwa anisoadehunu, na ᴐne nnwumakuo a atwa ahyia Ghanaman mu ha no mu pii ayε adwuma. Mprempren yi, ᴐno ne Sika so Difoᴐ wᴐ Opportunity International Savings and Loans. Wadi dwuma sε Panin a ᴐhwε toto Sikasεm wᴐ Toyota Ghana Ltd, εnna wasane adi dwuma sε Sika Korafoᴐ wᴐ Mobile Ghana Ltd, na wasane ayε Sika mu Nhwehwεmuyεfoᴐ ne Samufoᴐ wᴐ Coopers and Lybrand.
Nana Kofi II yε ᴐhene a Akuropᴐnfoᴐ, ne titire ne mmabunu wᴐ gyidie wᴐ ne mu sε ᴐbεtumi de mpuntuo ne nseaseε kεseε aba kuro no mu, εsiane suahunu a ᴐwᴐ wᴐ adwumayε ne mpaninnie mu no nti. Dwumadie no ase no, Akuropᴐn mma de aseda kεseε maa Abusuapanin ne Ↄhemmaa no sε wᴐama wᴐn nnipa a ᴐte sεε sε ᴐnyε wᴐ kannifoᴐ. Animdefoᴐ atitire binom tete sε Denkyira Atifido fam Apueeε Mansini no mu nnipa bi te sε Onimuonyamfoᴐ Festus Awuah Kofi, a ᴐyε Mansini no Ananmusini wᴐ Mmarahyεbadwam, Onimuonyamfoᴐ Nana Amoako, Mansini no ananmusini wᴐ Mmarahyεbadwan a watwa mu, Denkyira Development Association ne Denkyira Heritage Foundation mu nnipa atitire. Yεsrε Nyankopᴐn ne Nananom sε wᴐmma n’ahennie no nyε prᴐmprᴐm, na ᴐnni ne nkwa nna mmee, na n’ahennie no nyε asomdwoeε, na εnam so ama Denkyira Akuropᴐn ne Denkyiraman nyinaa ayε kεse bio, afa ne ntoma pa afira.
